[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.6.2007

COM(2007) 356 окончателен

2007/0122 (CNS)

Предложение за

РЕГЛАМЕНТ НА СЪВЕТА

относно създаване на „Съвместното предприятие ENIAC“

(представено от Комисията){SEC(2007) 851}{SEC(2007) 852}

ОБЯСНИТЕЛЕН МЕМОРАНДУМ

Контекст на предложението |

Основания и цели на предложението Наноелектрониката е технология от стратегическо значение за Европа, която ще окаже голямо влияние върху конкурентоспособността и растежа на промишлеността. Наноелектрониката е в основата на бъдещото развитие на най-големите сектори на високотехнологичното производство, които са ключови за промишлената мощ на ЕС и на които се падат инвестиции за научни изследвания от около 20 млрд. EUR годишно. Тя е съществен двигател на нововъведенията и растежа и е решаваща за бъдещите конкурентоспособност и обществено развитие на ЕС. Средният брой на електронните елементи в новаторските изделия расте, добавяйки в тях допълнителни функционални възможности и интелигентност. Европейският съюз се изправя пред опасността да загуби конкурентоспособността си в наноелектрониката в резултат на разпокъсването на неговите усилия в изследванията, на нарастващата технологична сложност и конкурентния натиск от други райони на света. Застрашени са не само краткосрочните възможности за нови продукти и услуги, но има опасност от загуба на способността да се правят нововъведения в тези сектори с максималния потенциал за съзидаване е растеж в дългосрочен план. Необходимо е също инвестиране в изследвания, за да се отговори на технологичните предизвикателства и да се създадат и задържат най-добрите изследователи. Тематичната програма „Сътрудничество“[1] на Седмата рамкова програма на Европейската общност за научни изследвания, технологично развитие и демонстрационни дейности (2007−2013 г.) въвежда съвместните технологични инициативи (СТИ) като нов начин за осъществяване на публично-частни партньорства в областта на научните изследвания на равнище ЕС. СТИ са израз на поетия от ЕС ангажимент да съгласува усилията в изследователската дейност. Целта е да се гарантира по-голямо стратегическо съсредоточаване чрез подкрепа на общи амбициозни програми за изследвания в области, които са от решаващо значение за конкурентоспособността и икономическия растеж, да се събере и координира на равнище ЕС достатъчно голям брой изследователски проекти, като се привлекат всички източници на инвестиции в сектора на изследователската и развойна дейности, както публични, така и частни, и да се постигне по-тясно обвързване между изследванията и нововъведенията, допринасяйки по този начин за реализирането на Европейското изследователско пространство и на целите на Европа по отношение на конкурентоспособността. Тематичната програма „Сътрудничество“ окачествява наноелектрониката като една от областите, в които СТИ могат да имат особено значение. Първоначално СТИ възникват от работата на Европейските технологични платформи (ЕТП). В някои отделни случаи ЕТП са достигнали толкова амбициозен мащаб и обхват, че за осъществяване на важни елементи на техните стратегически планове за научни изследвания те се нуждаят от мобилизирането на сериозни обществени и частни инвестиции. СТИ се предлагат като ефикасно средство за посрещане на нуждите на тези ЕТП. Целта на това предложение е да се създаде съвместно предприятие, което да въведе съвместна технологична инициатива за наноелектроника (СТИ ENIAC). Целта на съвместната технологична инициатива ENIAC е създаването на единна общоевропейска програма за изследователска и развойна дейност, която да помогне на промишлеността на ЕС да постигне водеща позиция в областта на наноелектрониката. Тази съвместна технологична инициатива ще комбинира за първи път достатъчен набор от ресурси на национално равнище, на равнище ЕС и частни ресурси в рамките на съгласувана, гъвкава и ефективна правна рамка; тя също така ще увеличи инвестициите в сектора на изследователската и развойна работа в Европа, като създаде стимули за промишлеността и държавите-членки да увеличат разходите си за изследвания и развойна дейност. Общ контекст Пазарният размер на търговската верига на наноелектрониката (т.е. производителите, а също така голям брой съответни отрасли, като например доставчиците на оборудване и материали, фирмите за проектиране и т.н.) понастоящем представлява почти 1 % от световния брутен вътрешен продукт със значителен среден годишен растеж (прибл. 15 %). Отраслите, върху които обаче тя влияе (напр. далекосъобщения, потребителски изделия и образование, мултимедийни услуги, транспорт, здравеопазване, сигурност/безопасност, околна среда) представляват общ дял, който е няколко пъти по-голям (оценяван на приблизително 5000 млрд. EUR). Една ефективна инициатива на равнище ЕС следователно ще окаже значително влияние, поради ускоряващия ефект на тази ключова технология. Секторът на наноелектрониката е също така значителен генератор на висококвалифицирана работа и допринася за устойчивото развитие. Европа има възможности да бъде водеща сила, но ще бъде застрашена от Азия и САЩ ако не се подходи със значителни инвестиции към разширяване на производството с разработване на интегрални схеми от бъдещи поколения. През последните 10 години Европейските научноизследователски програми и програмата „Еврика“ подпомагаха големите усилия за извеждане на производството и изследователската работа в областта на микро/наноелектрониката в Европа на равна нога с конкурентите в глобален мащаб. Предвид високите цени и недостига на разполагаеми ресурси, един съгласуван подход между различните участници ще направи възможно за европейската промишленост да остане на предни позиции. Важно е по отношение на научните цели и приоритетите за финансиране да бъдат приложени най-адекватните съвместни действия на европейското равнище на научните изследвания и развойната дейност, с цел да се постигнат по ефективен начин бъдещите цели на промишленото производство, както и максимални ползи за гражданите. |

Съществуващи разпоредби в обхвата на предложението Няма действащи разпоредби в областта, за която се отнася предложението. |

Съвместимост с другите политики и цели на Съюза Седмата рамкова програма за научни изследвания (7РП) е важна отправна точка за Европа. Тя е отражение на съгласието, че за да се оборудва като конкурентоспособна и динамична, почиваща на познание, икономика, Европа трябва да удвои усилията си за увеличаване и получаване на по-добра възвръщаемост от своите инвестиции в изследователска и развойна дейност. Съществува най-вече нужда от по-мащабно стратегическо съсредоточаване за събиране на достатъчно количество изследвания в ключови области, от по-добро съгласуване в изследователската дейност и от по тесни връзки между изследователска дейност и нововъведения. Прилагането на тази съвместна технологична инициатива ще допринесе пряко за постигане на целта от Лисабон за конкурентоспособност и на целите от Барселона по отношение на разходите за изследвания. Резултатите от съвместната технологична инициатива ENIAC в ключови области на приложение също така косвено ще допринесат за други политики на ЕС като тези за околната среда (мониторинг и управление), транспорта (безопасност), енергетиката (управление и контрол), здравеопазването (методики и инструменти). Съвместното предприятие ENIAC потенциално ще засегне по явен начин всичко свързано с общественото здраве, безопасността, опасностите за екологията и потребителите, в съответствие с политиките на Общността в тези области. По специално, Европейския план за действие „Нанонауки и нанотехнологии: План за действие за Европа 2005−2009“ (COM(2005) 243), като работата на Научния комитет по възникващи и идентифицирани нови здравни рискове (НКВИНЗР) осигуряват рамката, в която ще работи съвместната технологична инициатива ENIAC. Съвместното предприятие ENIAC е отговорно за управление на програма за изследователска дейност, развой и нововъведения от европейски интерес, която следва да се счита за Проект от общ европейски интерес по смисъла на член 87, параграф 3, буква б) от Договора за ЕО. Предложената инициатива е част от широкомащабна амбициозна стратегия на Комисията да се справи с липсата на нововъведения, която включва, между другото, предложението за създаване на Европейски технологичен институт (EIT). |

Консултиране със заинтересовани страни и оценка на въздействието |

Допитване до заинтересованите страни |

Използвани методи за консултация, основни обхванати сектори и общ профил на участниците След създаването на технологичната платформа ENIAC през юни 2004 г. и на няколкото ѝ работни групи, бяха проведени широки консултации на Комисията със заинтересованите лица от сферата на изследванията и развоя в областта на наноелектрониката, както и с националните обществени власти, представени в „Огледалната група“ включваща представители от 21 държави-членки и асоциирани държави. През последните 2 години тези групи се срещаха редовно. Съответните за това съвместно предприятие теми, като Програмата за стратегически изследвания, аспектите, свързани с дейността и управлението на Съвместното предприятие бяха представени и обсъдени на първостепенни обществени прояви като срещите през 6 месеца на Форума ENIAC, Конференцията за технологии на информационното общество IST−2006 г. (Хелзинки) и публичното представяне на Стратегическата програма за научни изследвания през септември 2005 г. и 2006 г. В няколко специални срещи със заинтересованите лица бе включен независим консултант, за да се оцени потенциалното влияние на инициативата, преди всичко по отношение на целите на политиките и по отношение на повишаването на ефективността. За целите на икономическите анализи, консултацията използва основно данни за пазара, и по-специално от проучване, осигурило подробна картина на ефективността на изследователската и развойна дейност при увеличаването на конкурентоспособността на европейската промишленост в сектора на наноелектрониката по отношение на световните тенденции и програми, публикувано през декември 2005 г. През декември 2006 г. на независим консултант бе възложено да определи потенциалното икономическо въздействие на инициативата. |

Резюме на отговорите и на това как те са взети под внимание Продължителното участие на различните заинтересовани в процеса на подготовка на инициативата означава че можаха да бъдат утвърдени предварителните разчети и пътьом да бъдат събрани предложения, които бъдат взети предвид при изготвяне на предложението. |

Събиране и използване на експертни мнения |

Засягани научни/експертни области В изготвянето на проекта на програмата за стратегически изследвания участваха специалисти от областта на изследователската и развойна работа в наноелектрониката. |

Използвана методика Експертите се срещаха в специализирани работни групи и представяха тяхната работа на публични конференции. |

Основни консултирани организации/ експерти Беше проведена консултация с основните европейски компании за полупроводници и техните доставчици, с потребители, както и с водещите в тази област независими изследователски организации в Европа. |

Обобщение на получените и използвани съвети Не се спомена за наличие на потенциално висок риск с необратими последици. |

Оценка на въздействието Предложеният регламент бе предмет на оценка на въздействието от страна на Комисията (приложена към предложението). Нейните основни изводи са, че съвместната технологична инициатива ENIAC ще позволи: а) да се разделят нарастващите разходи за изследователска и развойна дейност и за инфраструктури с цел Европа да се поддържа в крак с международната конкуренция; б) да се постигне водеща позиция в разнообразяването на приложенията на технологиите на полупроводниците и прилагането им на алтернативните пазари на нововъведения; в) да се управляват преломите в разработките на електрониката, с цел да се преодолее постоянно нарастващата разлика между това, което е технологично постижимо и това, което икономически може да бъде проектирано и изпитано; г) да се осигурят ефективни и ефикасни инструменти за европейските малки и средни предприятия, които да ги подпомагат в процеса на съзидаване. СТИ също така ще увеличи ускоряващия ефект на приноса на Общността към усилията (национални и частни) за изследователска и развойна дейност и ще предостави по-ефективна и надеждна изследователска и новаторска рамка, която ще премахне бюджетната несигурност, ще опрости процедурите и ще скъси сроковете за сключване на договори спрямо базовата опция. Това, от своя страна, ще разшири участието и ще увеличи броя на новите партньори в дейностите, свързани с областта на изследователската и развойна дейност. Друга полза е, че националните финансови средства, изразходвани в рамките на съвместната технологична инициатива ENIAC, ще бъдат разпределени чрез общи европейски процедури и работни планове, което ще окаже подобен ефект върху разходите на равнище ЕС, като този ефект е много по-голям в сравнение с базисната опция. |

Правни елементи на предложението |

Обобщение на предложеното действие Предложението съдържа регламент на Съвета за създаване на съвместното предприятие ENIAC. |

Правно основание Правното основание на предложението е член 171 от Договора за създаване на Европейската общност. Съвместното предприятие ще бъде орган на Общността и следователно изпълнението на неговия бюджет подлежи на освобождаване от отговорност чрез Европейския парламент[2], като обаче се вземат предвид особеностите, произтичащи от структурата на съвместните технологични инициативи като публично-частни партньорства и преди всичко от приноса на частния сектор. |

Принцип на субсидиарност Доколкото предложението не попада в изключителната компетенция на Общността, се прилага принципът на субсидиарност. |

Целите на предложението не могат да се постигнат в достатъчна степен от държавите-членки поради следната(ите) причина(и). |

Пред най-големите предизвикателства, пред които са изправени европейската промишленост и икономика, картината на изследователската дейност в Европа е раздробена и неспособна да даде убедителен отговор. На национално равнище съществуват едновременно много програми за финансиране. В някои страни съответните изследователски дейности в областта на наноелектрониката са разпределени в няколко (понякога без връзка помежду им) програми, а в други страни е невъзможно да се определи дали в областта има съответни дейности. Няколко страни осигуряват допълнително финансиране чрез междуправителствената програма Еврика. Ситуацията на раздробяване в момента в Европа е неефективна и неефикасна. Без съсредоточена и адекватна програма, европейските усилия в изследванията в областта на наноелектрониката ще продължават да бъдат разпръснати и неструктурирани. Напредъкът ще бъде спъван от липса на съгласуваност в целите на научноизследователската и развойна дейност в промишлеността, дублиране на дейностите, ненужна бюрокрация и не напълно оптималното използване на ограниченото финансиране за научни изследвания. Следователно действия на индивидуални държави-членки не са идеалния вариант за посрещане на големите предизвикателства на сектора на наноелектрониката. Никой самостоятелен механизъм от съществуващите няма да бъде способен в идните години да събере цялото необходимо специално познание и финансови средства за да заеме водеща позиция в световното състезание. За подемане на необходимите финансови и технически средства за овладяване на сложността на постоянно ускоряващата се крачка в нововъведенията в този сектор. |

Действие на равнище Общност по-добре ще постигне целите на предложението поради следната(ите) причина(и). |

Постигане на „критична маса“ чрез участие в инициатива с големи вноски от промишлеността и държавите-членки. Съвместната технологична инициатива се очаква да се превърне в централен пункт за Европа и в полюс за взаимодействия с външния свят. Мобилизиране на ресурси чрез засилено използване на лостовете на европейските ресурси вместо на националните и промишлени финансови средства. Изпробване на нов инструмент за промишлена изследователска дейност, способен да даде конкретен принос към Лисабонска стратегия и целите от Барселона, използвайки съвместното действие на общностни, национални и частни финансови средства. Ако бъде успешен, този нов инструмент се очаква да бъде използван в други области, изискващи публично-частно партньорство. Финансиране от Общността на част от финансираната на национално ниво изследователска дейност, с което да се даде интензивен принос в развитието на Европейското научно пространство. Минимизиране на риска, при което ЕС запазва контрола върху своя финансов принос, по начин осигуряващ минимален финансов риск. Рентабилно внедряване, при което СТИ е с олекотена административна инфраструктура, финансирана също и от промишлеността, като запазва само финансовите възможности и възможностите, свързани с вземане на решения. |

Ефект на съсредоточаване: По ефективно съсредоточаване на научноизследователските програми в сравнение с настоящите разпръснати национални програми и с групите на Еврика, организирани на възходящ принцип. Предложението ще помогне да се изгради европейско научно пространство (ЕНП) в областта на наноелектрониката. По-голяма гъвкавост: за осигуряване на механизъм за мобилизиране на държавите-членки, които са готови за действия към общи цели чрез гъвкавост, според разполагаемите си ресурси, и които се приспособяват навреме към бързо развиващите се изисквания на областта, като по този начин спомагат за изграждане на „критична маса“ за изследвания в областта на наноелектрониката в Европа. Интеграция на националните усилия: за преследване на целите, които бяха дефинирани на европейско равнище в рамките на Стратегическата научна програма (СНП) за съответната технологична платформа, и за провеждане на процедурите за подбор на проекти в съответствие с общ, единен европейски процес и в съответствие с предварително публикувани критерии. „Ефект на лоста“: за предоставяне на стимули за промишлеността и за държавите-членки и за привличане на допълнителна национална подкрепа и по-значителни финансови средства от промишлеността. Това ще допринесе пряко за целите от Барселона. Ефективност на програмата: за съчетаване на силните страни на транснационалните (Еврика) и европейските програми, при преодоляване на техните слабости. По специално, избягване несигурността в националните бюджети (в сравнение с Еврика) и дублирането на процедури за оценка и мониторинг. Приемането на общи процедури ще позволи скъсяване на времето до сключване на договор, при избягване на допълнителните административни формалности за участниците. Икономическа ефективност: за намаляване на сроковете за стартиране на проектите, което дава възможност на промишлеността да изпълнява по-бързо проекти и по този начин да намалява сроковете за пускането на резултатите от изследванията на пазара. По бързото развитие на продуктите, по-малкото пропуснати възможности на пазара и по-високата производителност могат да донесат големи ползи за дружествата в случаи, в които възможностите за действие са все по-ограничени. Икономическо въздействие: за постигане на технологичните цели (водеща позиция в наноелектрониката); по-прости и по-ефективни процедури (по-ниски режийни разходи за участниците и по-голямо съсредоточаване на изследователските ресурси); също така по-кратко време до сключване на договорите (повишена конкурентоспособност и откриване на работни места). |

Сигурен, интегрален и отговорен подход: Събирането на всички участници ще осигури в по-голяма степен разработките директно да решават проблеми, свързани с всякакви потенциални опасности за общественото здраве, безопасността, екологията и потребителите. Съвместната технологична инициатива ENIAC ще позволи привеждане на стотици милиони национални финансови средства в съответствие с общоприетия Стратегически план за научни изследвания (СПНИ) и със собствената стратегия на Комисията. Също така тя ще осигури на Комисията силен глас за това как и къде да се изразходват тези национални финансови средства - роля, която понастоящем тя няма. Работата, която ще се извършва в рамките на СТИ не трябва да се счита за прехвърляне на дейностите на Еврика под нова шапка. Тя е по скоро пълно партньорство между всички заинтересовани (ЕО, държавите-членки и промишлеността/научните изследвания), което е насочено към постепенно постигане на истинска интеграция на европейско ниво и в същото време упражнява нов начин на управление, обещаващ по-малко административни формалности. |

Следователно, предложението съответства на принципа на субсидиарност. |

Принцип на пропорционалността Предложението отговаря на принципа на пропорционалност поради следните причини: |

Предложеното съвместно предприятие е единствената несложна опция, която отговаря на ограниченията и изискванията за постигане на целите на действието. Това е трайна във времето структура с юридическа правосубектност, която предоставя ясна правна рамка за сътрудничеството и включването на участници от сектора на научните изследвания и развойната дейност, националните органи и Общността в публично-частно партньорство. |

Участието на всички заинтересовани лица е от първостепенно значение. Тъй като инициативата е съсредоточена върху промишлените цели от ключово значение за икономическата конкурентоспособност, необходимо е участието на лица от този сектор, които да ръководят изготвянето на изследователски приоритети и новаторски политики. Участието на държавите-членки е необходимо за мобилизиране на националните финансови средства, които съставляват основната част от публичния принос в сектора на изследванията и развитието. На последно място, Общността играе ключова роля за напредъка на процеса на интегриране, за постигането на баланс между различните интереси на партньорите и за гарантирането на адекватен контрол върху финансовия принос на Общността. Предложеното действие ще постигне необходимото интегриране на равнище ЕС, като едновременно с това предостави възможност за гъвкаво участие на държавите-членки. Предложеното действие ще осигури и по-нататък максимален брой решения да се вземат на национално равнище, като например финансовите ангажименти за поканите за предложения, и ще използва, когато е възможно, национални процедури за сключване на споразумения за субсидиране, обработване на искания за изплащане на разходи, плащания и одити. Съвместното предприятие ще изгради опростена структура за вземане на решения и финансови и административни операции, благодарение на използването на съществуващите процедури на национално равнище. Този вид изпълнение не подрива ролята на националните администрации, използва модели за сключване на договори, които са познати на участниците в сектора на изследователската и развойна дейност и е особено ефективно от гледна точка на разходите: очаква се текущите разходи да достигнат размер под 1,5% от общите разходи за изследователската и развойна дейности, започнати от съвместното предприятие. |

Избор на инструменти |

Предложени инструменти: регламент. |

Други средства не биха били адекватни поради следната(ите) причина(и). създаването на предприятие, в което участва Общността, изисква регламент на Съвета. |

бюджетни последици |

Според бюджетната оценка максималните разходи на Общността са в размер на 450 млн. EUR за първоначалния период на съвместното предприятие ENIAC (до 2017 г.), които би трябвало да бъдат заделени преди 31 декември 2013 г., когато приключва бюджетът за Седмата рамкова програма. Първите 42,5 млн. EUR трябва да бъдат заделени през 2008 г. |

Допълнителна информация |

Опростяване |

Предложението предоставя опростяване на административните процедури за публичните органи (ЕС или национални), опростяване на административните процедури за частните субекти. |

В сравнение с настоящите транснационални договорености за финансиране в рамките на Еврика, процедурите на съвместното предприятие: o ще премахнат бюджетната несигурност чрез обвързващи задължения на държавите-членки в регламента. o ще премахнат дублирането на процедурите за оценка / мониторинг, когато на национално ниво се прилагат различни процедури o ще направят възможно скъсяването на времето до сключването на договор. o ще премахнат ненужните административни формалности за участниците. |

Тези опростявания ще се отразят върху заинтересованите участници в областта на изследователската дейност по следните начини: o Времето и разходите на кандидатите по подготвянето на предложенията ще бъдат намалени значително в сравнение с настоящите процедури за кандидатстване по Еврика. o Освен това, понастоящем част от предложенията пропадат, поради неполучаване на национално финансиране и биват загубени. При схемата на СТИ това ще се избегне. o Могат да бъдат очаквани допълнителни икономии от опростените процедури за отчитане, които ще се прилагат по време на изпълнението на проектите. В рамките на СТИ проектите ще се съобразяват с единна процедура, а не с различните национални процедури, които действат в рамките на Еврика. |

1. 2007/0122 (CNS)

Предложение за

РЕГЛАМЕНТ НА СЪВЕТА

относно създаване на „Съвместното предприятие ENIAC“

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 171 и член 172 от него,

като взе предвид предложението на Комисията[3],

като взе предвид становището на Европейския парламент[4],

като взе предвид становището на Eвропейския Икономическия и социален комитет[5],

като има предвид, че:

(1) Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007-2013)[6], наричана по-долу за краткост „Седмата рамкова програма“, предвижда, че Комисията ще допринесе за създаването на дългосрочни публично-частни партньорства под формата на съвместни технологични инициативи (наричани по-долу СТИ), които ще бъдат реализирани чрез съвместни предприятия по смисъла на член 171 от Договора за ЕО. Тези СТИ произтичат от дейността на европейските технологични платформи, създадени в рамките на Шестата рамкова програма, и обхващат избрани аспекти на научните изследвания в съответната област. Те трябва да съчетават инвестициите на частния сектор с европейско публично финансиране, включително финансиране по линия на Седмата рамкова програма.

(2) Решение № 971/2006/ЕО на Съвета от 19 декември 2006 г. относно тематичната програма „Сътрудничество“ за изпълнение на Седмата рамкова програма на Европейската общност за научни изследвания, технологично развитие и демонстрационни дейности (2007-2013)[7] (наричана по-долу за краткост „тематичната програма за сътрудничество“) подчертава необходимостта от амбициозни паневропейски публично-частни партньорства за ускоряване на разработването на значими технологии чрез широка научноизследователска дейност на нивото на Общността, включително, по-специално, чрез СТИ.

(3) Лисабонската стратегия за растеж и трудова заетост подчертава необходимостта от създаване на благоприятни условия за инвестиране в знанието и иновациите в Общността, с цел да се даде тласък на конкурентоспособността, растежа и разкриването на работни места.

(4) В своите заключения от 25 и 26 ноември 2004 г. Съветът насърчи Комисията да доразработи концепциите за технологични платформи и СТИ. Съветът подчертава, че подобни инициативи биха могли да допринесат за координиране на всички научноизследователски усилия в Общността, с цел да се постигне синергия с дейностите по съществуващите схеми, като например EUREKA, при едновременно отчитане на техния съществен принос за научноизследователската и развойна дейност (НИРД).

(5) Европейски дружества и други изследователски и развойни организации, работещи активно в областта на наноелектрониката, поеха инициативата за създаването на европейска технологична платформа за наноелектроника (наричана по-долу технологичната платформа ENIAC) в рамките на Шестата рамкова програма. Технологичната платформа ENIAC разработи програма за стратегически изследвания, която се основава на широки консултации с публични и частни заинтересовани лица. Програмата за стратегически изследвания определи приоритетите в областта на наноелектрониката и препоръча в каква посока следва да се върви, за да се реализира една СТИ в тази област.

(6) СТИ за наноелектрониката е разработена в отговор на съобщенията на Комисията от 6 април 2005 г. относно „Изграждане на ERA на знанието в служба на растежа“[8] и от 20 юли 2005 г. относно „Общи действия за растеж и заетост: Лисабонската програма на Общността“[9], която препоръчва нов, по-амбициозен подход към мащабните публично-частни партньорства в определени в диалог с производителите области от важно значение за конкурентоспособността в Европа.

(7) СТИ за наноелектрониката отговаря на нуждата от подкрепа за широко разпространените информационни и комуникационни технологии, така както са описани в доклада „Създаване на иновативна Европа“ от януари 2006 г. Този доклад препоръчва също съвместния технологичен модел ENIAC заради хармоничното и синхронизирано съчетаване на национални и общностни източници на финансиране, в рамките на ясно определена правна структура.

(8) СТИ за наноелектрониката трябва да създаде трайно публично-частно партньорство и да разшири и стимулира частните и публичните инвестиции в сектора на наноелектрониката в Европа, който включва за целите на настоящия регламент държавите-членки и страните, асоциирани към Седмата рамкова програма. СТИ за наноелектрониката трябва също да постигне ефективна координация и синергия на ресурсите и финансирането от рамковата програма, производствения сектор, националните програми за научноизследователска и развойна дейност и междуправителствените схеми за научноизследователска и развойна дейност, като по този начин ще допринесе за укрепване на растежа, конкурентоспособността и устойчивото развитие на Европа. Накрая, целта ѝ трябва да бъде да насърчи сътрудничеството между всички заинтересовани страни, например предприятията, националните власти, университетските и научноизследователските центрове, като обедини и насочи научноизследователските им усилия.

(9) СТИ за наноелектрониката трябва да определи взаимно договорена програма за изследвания (наричана по-долу „изследователска програма“), като следва отблизо препоръките на програмата за стратегически изследвания, разработена от технологичната платформа ENIAC. Тази изследователска програма трябва да определи изследователските приоритети с оглед разработване на ключови технологии за наноелектроника в различни области на приложение и да прави редовен преглед на тези технологии с цел да повиши европейската конкурентоспособност и да позволи появата на нови пазари и общественозначими приложения.

(10) СТИ за наноелектрониката следва да засегне две цели, които представляват значителна част от програмата за стратегически изследвания, на технологичната платформа ENIAC: повишаване на интеграцията и миниатюризацията на устройствата, както и разширяване на техните функционални възможности. Те трябва да осигурят нови материали, оборудване и процеси, нови архитектури, новаторски производствени процеси, методики за прелом в замисъла и нови методи за поставяне на елементите в корпуси и систематизация. Те трябва да движат и да бъдат движени от новаторски високотехнологични приложения в областта на комуникациите и изчислителната техника, транспорта, здравеопазването и благосъстоянието, енергетиката и опазването и рационалното използване на околната среда, безопасността и сигурността, развлеченията.

(11) Амбициозният характер и обхватът на обявените цели на СТИ за наноелектроника, мащабът на финансовите и технически средства, които трябва да бъдат мобилизирани, и необходимостта от постигане на ефективна координация и синергия на ресурсите и финансирането изискват предприемане на действия от страна на Общността. Именно затова се налага да бъде създадено съвместно предприятие (наричано по-долу „Съвместното предприятие ENIAC“), по силата на член 171 от Договора, като юридическо лице, отговарящо за изпълнението на СТИ за наноелектрониката. За да се осигури подходящо ръководство на НИРД, предприети в рамките на Седмата рамкова програма, Съвместното предприятие ENIAC трябва да се създаде за срок, който изтича на 31 декември 2017 г. и може да бъде удължен.

(12) Съвместното предприятие ENIAC следва да бъде учредено като орган от Общностите и да се предвиди възможност то да бъде освободено от изпълнение на своя бюджет от Европейския парламент[10] по препоръка на Съвета. Все пак трябвя дя се отчита на спецификата, дължаща се на естеството на СТИ, доколкото се касае за публично-частни партньорства, и по-специално на вноските на частния сектор в неговия бюджет.

(13) Съвместното предприятие ENIAC ще изпълнява задълженията, произтичащи от международните споразумения. За тази цел то трябва да се разглежда като международна организация по смисъла на член 22 от Директива 2004/17/EО на Европейския парламент и на Съвета от 31 март 2004 г. относно координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги[11], и на член 15 от Директива 2004/18/EО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителство[12], услуги и доставки.

(14) Целите на Съвместното предприятие ENIAC трябва да се преследват чрез обединяване на средства от публичния и частния сектор в подкрепа на изследователските и развойни дейности под формата на проекти. За постигането на тази цел Съвместното предприятие ENIAC трябва да бъде в състояние да организира публикуването на конкурентни покани за предложения в подкрепа на проекти с цел изпълнение на част от изследователската програма. Тези изследователски и развойни дейности трябва да се придържат към приложимите основни етични принципи, съдържащи се в Седмата рамкова програма.

(15) Съвместното предприятие ENIAC ще осигури и поощри безопасен, интегрален и отговорен подход към наноелектрониката, придържайки се към вече установените в промишлеността на наноелектрониката високи стандарти за безопасност и в съответствие с общественото здраве, безопасността, политиките на Общността за околната среда и потребителите[13],[14] План за действие за Европа 2005-2009[15]

(16) Членове-учредители на Съвместното предприятие ENIAC трябва да бъдат Европейската общност, […държавите-членки...] и AENEAS – сдружение, което представлява дружества и други научноизследователски и развойни организации, работещи активно в областта на наноелектрониката в Европа. Съвместното предприятие ENIAC следва да бъде отворено за нови членове.

(17) Правилата за организацията и дейността на Съвместното предприятие ENIAC трябва да бъдат определени в устава на Съвместното предприятие ENIAC.

(18) AENEAS е подписала писмо, с което се ангажира да подкрепи създаването и дейността на Съвместното предприятие ENIAC, в съответствие с устава на предприятието.

(19) НИРД трябва да бъдат отчасти финансирани с вноската на Европейската общност в Съвместното предприятие ENIAC.

(20) Публичното финансиране на НИРД след публикуването на конкурентните покани за предложения на Съвместното предприятие ENIAC трябва да се състои от национални финансови вноски на държавите-членки на ENIAC и финансова вноска на Съвместното предприятие ENIAC. Финансовата вноска на Съвместното предприятие ENIAC трябва да представлява процент от разходите за НИРД, направени от участниците в проектите. Този процент трябва да бъде еднакъв за всички участници в проектите, по която и да е покана за предложения.

(21) За времето на действие на Съвместното предприятие ENIAC научноизследователските и развойни организации, участващи в проектите, трябва да осигурят средства, които са равни на или надвишават общото публично финансиране на НИРД.

(22) За да се осигурят стабилни условия на заетост и равнопоставено отношение към служителите, както и за да се привлекат специализирани научни и технически кадри от най-висок ранг, Правилникът за длъжностните лица на Европейските общности и Условията за работа на другите служители на Европейските общности („Правилник за длъжностните лица”) трябва да се прилагат по отношение на всички служители, наети от Съвместното предприятие ENIAC.

(23) Предвид обстоятелството, че не е предвидено Съвместното предприятие ENIAC да преследва икономически цели, за целите на изпълнението на неговите задачи е необходимо спрямо Съвместното предприятие ENIAC и неговите служители да бъде прилаган Протоколът за привилегиите и имунитетите на Европейските общности.

(24) Като орган, ползващ се с правосубектност, Съвместното предприятие ENIAC носи отговорност за своите действия. Когато това е приложимо, следва да се предвиди компетентност на Съда на Европейските общности за решаване на спорове, които възникват във връзка с дейността на съвместното предприятие.

(25) Комисията и Съвместното предприятие ENIAC трябва редовно да докладват за постигнатия от него напредък пред Съвета и Европейския парламент.

(26) Съвместното предприятие ENIAC следва да приеме финансови правила, основани на предварително одобрение от Комисията, които да отчитат специфичните за предприятиетоо оперативни нужди, възникващи по-специално като резултат от необходимостта да се комбинират национално финансиране и финансиране от Комисията с цел ефективно и своевременно подпомагане на НИРД. Те трябва да се основават на принципите, заложени в Регламент (ЕО, Евратом) № 2343/2002 от 23 декември 2002 година относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности[16]

(27) Необходимо е да се вземат подходящи мерки за предотвратяване на нередности и измами и да се предприемат необходимите стъпки за възстановяване на средства, които са загубени, платени по погрешка или неправилно използвани в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности[17], Регламент (ЕО, Евратом) № 2185/96 на Съвета от 11 ноември 1996 г. относно проверки и инспекции на място, извършвани от Комисията за защита на финансовите интереси на Европейските общности срещу измами и други нередности[18], и Регламент (ЕО) № 1073/1999 на Европейския парламент и на Съвета относно разследвания, провеждани от Европейската служба за борба с измамите (OLAF)[19].

(28) Политиката в областта на интелектуалната собственост трябва да насърчава създаването и използването на знания.

(29) Комисията и AENEAS трябва да предприемат всички необходими подготвителни мерки за създаването на Съвместното предприятие ENIAC.

(30) Тъй като целта на предложеното действие, а именно учредяването на Съвместното предприятие ENIAC, не може да бъде постигната в достатъчна степен от държавите-членки заради липсата на подходяща правна и организационна рамка на европейско ниво и поради тази причина може да се постигне по-добре на равнището на Общността, тъй като само едно действие на Общността може да създаде такава правна и организационна научноизследователска и развойна рамка, която да позволи ефективно да се обединят ресурсите, постъпили от предприемачите в областта на НИРД, Комисията и националните правителства, Комисията може да предприеме мерки, в съответствие с принципа на субсидиарност, така както е изложен в член 5 от Договора. Съгласно принципа за пропорционалност, така както е изложен в споменатия член, настоящият регламент не надхвърля необходимото за постигане на тази цел.

ПРИЕ НАСТОЯЩИЯ РЕГЛАМЕНТ:

Член 1 Създаване на съвместно предприятие

1. За целите на изпълнението на съвместната технологична инициатива (СТИ) за наноелектрониката, с настоящия регламент се учредява за срок, който изтича на 31 декември 2017 година, съвместно предприятие по смисъла на член 171 от Договора, наричано по-долу за краткост „Съвместното предприятие ENIAC”. Този срок може да бъде удължен с промяна в настоящия регламент.

2. Съвместното предприятие ENIAC притежава правосубектност. В държавите-членки то се ползва с най-широката правосубектност, която може да се предостави на юридически лица съгласно законодателството на тези държави. По-специално, то може да придобива и да се разпорежда с движимо и недвижимо имущество и да се явява като страна по процесуални действия.То се разглежда като международна организация по смисъла на член 22, буква в) от Директива 2004/17/EО и на член 15, буква в) от Директива 2004/18/EО.

3. Съвместното предприятие ENIAC се установява със седалище в Брюксел, Белгия.

4. Уставът на Съвместното предприятие ENIAC се съдържа в приложението.

Член 2Цели

Съвместното предприятие ENIAC допринася за изпълнението на Седмата рамкова програма на Европейската общност за научни изследвания, технологично развитие и демонстрационни дейности (2007-2013) и на темата „Информационни и комуникационни технологии“ от тематичната програма „Сътрудничество“ за изпълнението на Седмата рамкова програма на Европейската общност за научни изследвания, технологично развитие и демонстрационни дейности (2007-2013). То следва по-специално:

а) да разработи и изпълни една „изследователска програма“ с цел разработване на ключови технологии за наноелектроника с различни области на приложение, с оглед укрепване конкурентоспособността на Европа, осигуряване на устойчиво развитие и създаване на възможност за поява на нови пазари и общественозначими приложения;

б) да подкрепя дейностите, изисквани за изпълнението на изследователската програма (наричани по-долу НИРД), предимно чрез осигуряване на финансиране на участниците в проекти, избирани след конкурентни покани за предложения;

в) да насърчава създаването на публично-частно партньорство с цел мобилизиране и обединяване на усилията на равнището на Общността, на национално равнище и в частния сектор, увеличаване на общия обем на инвестициите за НИРД в областта на наноелектрониката, както и с цел насърчаване на сътрудничеството между публичния и частния сектори;

г) да осигури ефикасността и дълготрайността на СТИ за наноелектроника;

д) да постигне синергия и координация на европейските изследователски и развойни усилия в областта на наноелектрониката, включително постепенното интегриране в Съвместното предприятие ENIAC на свързаните с тази област дейности, които се изпълняват понастоящем чрез междуправителствените схеми за научноизследователска и развойна дейност (EUREKA).

Член 3Членове

1. Членовете-учредители на Съвместното предприятие ENIAC са:

a) Европейската общност, представлявана от Комисията;

б) […държавите-членки…];

в) асоциацията AENEAS (наричана по-долу „AENEAS“).

2. При условие че се придържат към целите, описани в член 2, следните субекти могат да станат членове на Съвместното предприятие ENIAC:

а) ги държави-членки и страните, асоциирани към Седмата рамкова програма;

б) всяка страна, която не е членка на Европейския съюз, не е кандидатка за членство в ЕС и не е асоциирана страна (наричана по-долу за краткост „трета страна“), която провежда политика или изпълнява програми за научноизследователска и развойна дейност в областта на наноелектрониката;

в) всяко юридическо лице, което може да даде съществен финансов принос за постигането на целите на Съвместното предприятие ENIAC.

3. Членовете-основатели, както е указано в параграф 1, и новите членове, както е указано в параграф 2, оттук нататък се наричат „членове“.

4. Държавите-членки и асоциираните страни, които са членове на Съвместното предприятие ENIAC, се наричат по-долу за краткост „държавите-членки на ENIAC“.

Член 4 Източници на финансиране

1. Дейностите на Съвместното предприятие ENIAC се финансират съвместно от финансови, изплащани като вноски, и апортни вноски на държавите-членки за покриване на текущите разходи и НИРД.

2. Текущите разходи на Съвместното предприятие ENIAC за периода, който изтича на 31 декември 2017 г., се финансират от следните вноски:

а) финансова вноска на AENEAS в размер до 20 млн. EUR или до 1 % от общите разходи по проектите, в зависимост от това, коя от двете суми е по-голяма, но без да превишава 30 млн. EUR;

б) финансова вноска на Общността в размер до 10 млн. EUR;

в) апортни вноски на държавите-членки на ENIAC.

3. НИРД на Съвместното предприятие ENIAC за периода, който изтича на 31 декември 2017 г., се финансира от следните вноски:

а) финансова вноска от Общността в максимален размер от 440 млн. EUR за финансиране на проекти;

б) финансови вноски на държавите-членки на ENIAC под формата на годишни задължения, които се изплащат директно на изследователските и развойни организации, участващи в изследователските и развойни проекти;

в) апортни вноски на изследователските и развойни организации за финансиране на техния дял от необходимите разходи за осъществяване на проектите.

4. Максималният размер на приноса на Общността в Съвместното предприятие ENIAC възлиза на 450 млн. EUR, платими от бюджетните кредити, заделени за темата „Информационни и комуникационни технологии“ на тематичната програма „Сътрудничество“ за изпълнението на Седмата рамкова програма.

5. Условията за финансовата вноска на Общността се определят в общо споразумение и годишни финансови споразумения, сключвани между Комисията, от името на Общността, и Съвместното предприятие ENIAC.

6. Финансовите вноски на членовете на Съвместното предприятие ENIAC се изплащат на части (траншове).

7. Всеки нов член на Съвместното предприятие ENIAC, различен от държавите-членки и асоциираните страни, прави финансова вноска в Съвместното предприятие ENIAC.

Член 5Органи

Органи на Съвместното предприятие ENIAC са:

a) Управителният съвет,

б) Общественият съвет,

в) Комитетът за изследвания и промишленост,

г) изпълнителният директор.

Член 6Финансова уредба

1. Съвместното предприятие ENIAC ще приеме финансов регламент, основан на принципите от Регламент (ЕО, Евратом) № 2343/2002, като се разграничава от него, когато специфичните оперативни нужди на Съвместното предприятие ENIAC го изискват и след предварителна консултация с Комисията.

2. ENIAC разполага със собствен капацитет за вътрешен одит.

Член 7Финансиране на НИРД

1. Публичното финансиране на избраните проекти след публикуването на конкурентните покани за предложения на Съвместното предприятие ENIAC се състои от национални финансови вноски на държавите-членки на ENIAC и/или финансова вноска от Съвместното предприятие ENIAC.

2. Вноската на Общността в Съвместното предприятие ENIAC се използва за финансиране на проекти след публикуването на конкурентни покани за предложения. Такова финансиране могат да ползват следните юридически лица:

a) юридически лица, учредени в държавите-членки на ENIAC, които са сключили споразумение за безвъзмездна помощ за такъв проект със съответния национален орган след процедура по възлагане на обществена поръчка от Съвместното предприятие ENIAC;

б) юридически лица, учредени в други държави-членки или в асоциирани страни, които не са членове на Съвместното предприятие ENIAC. В този случай тези държави могат да сключат административни договорености със Съвместното предприятие ENIAC, за да се позволи участието на предприятията и научноизследователските и развойни организации, намиращи се на тяхна територия.

3. Поканите за предложения, изпратени и публикувани от Съвместното предприятие ENIAC, посочват общия бюджет, заделен за всяка покана. Този бюджет трябва да съдържа указания за средствата, заделени на национално ниво от всяка държава-членка на ENIAC, и прогнозния размер на вноската на Съвместното предприятие ENIAC. В поканите се посочват и критериите за оценка, в зависимост от целите на всяка отделна покана.

4. Финансовият принос на Съвместното предприятие ENIAC в бюджета на всяка покана се равнява на 55 % от общата сума, отпусната от държавите-членки на ENIAC, освен ако Общественият съвет не реши другояче по предложение на представителя на Общността.

5. Поканите за предложения, а също и оценката и подборът на предложенията се подчиняват на следните правила:

a) Поканите за предложения, публикувани от Съвместното предприятие ENIAC, са отворени за участниците, установили се в държавите-членки на ENIAC и във всяка друга държава-членка на Европейския съюз или асоциирана страна;

б) Консорциумите от участници в проектопредложенията, изпратени в отговор на тези покани, трябва да включват най-малко три несвързани субекта, установили се най-малко в три държави-членки на ENIAC;

в) Процесът на оценка и подбор трябва да гарантира, че разпределянето на публичните финанси на Съвместното предприятие ENIAC следва принципите на компетентността и конкуренцията;

г) След оценката на постъпилите предложения Общественият съвет съставя списък с класация на предложенията въз основа на ясни критерии за оценка и на общия им принос за постигането на целите на поканата;

д) Общественият съвет взема решение относно избора на предложенията и разпределянето на публичните средства между избраните предложения в рамките на наличния бюджет, вземайки предвид всички национални критерии за избор. Това решение е задължително за държавите-членки на ENIAC, без каквато и да е по-нататъшна оценка или подбор.

6. Финансирането на проектите се подчинява на следните правила:

а) Размерът на финансовата вноска на Съвместното предприятие ENIAC за участниците в проектите се определя в процент от общите разходи, направени във връзка с изпълнението на проекта, пресметнати при нужда от финансиращите органи, издаващи грантовите споразумения. Този процент се определя на годишна основа от Съвместното предприятие ENIAC и възлиза най-много на 16,7 %. Този процент е еднакъв за всички участници в проектите по дадена покана за предложения;

б) Държавите-членки на ENIAC сключват споразумения за безвъзмездни средства с участниците в проектите, в съответствие с националната си нормативна уредба, в частност по отношение на критериите за допустимост и други необходими финансови и правни изисквания. Когато това е приложимо, националните финансови вноски на държавите-членки на ENIAC се изплащат директно на участниците в проектите, в съответствие с националните споразумения за отпускане на безвъзмездни средства. Държавите-членки на ENIAC полагат всички възможни усилия за синхронизиране на сключването на грантови споразумения и за своевременно изплащане на финансовите си вноски.

Член 8Правилник за длъжностните лица

1. Правилникът за длъжностните лица на Европейските общности, Условията за работа на другите служители на Европейските общности и правилата, съвместно приети от институциите на Европейската общност за целите на прилагането на този правилник и условия за работа, се прилагат по отношение на персонала на Съвместното предприятие ENIAC и неговия изпълнителен директор.

2. Съвместното предприятие ENIAC упражнява по отношение на своя персонал правомощията, които са предоставени на органа по назначението с Правилника за длъжностните лица на Европейските общности и на органа, упълномощен да сключва трудовите договори, с Условията за работа на другите служители на Европейските общности.

3. Управителният съвет приема, съгласувано с Комисията, необходимите мерки по прилагането, при спазване на разпоредбите на член 110 от Правилника за длъжностните лица на Европейските общности и на Условията за работа на другите служители на Европейските общности.

4. Управителният съвет може да приеме разпоредби, позволяващи експерти на членовете да бъдат временно пренасочени на работа към Съвместното предприятие ENIAC.

Член 9Привилегии и имунитети

Протоколът относно привилегиите и имунитетите на Европейските общности се прилага спрямо Съвместното предприятие ENIAC и неговите длъжностни лица.

Член 10Отговорност

1. Договорната отговорност на Съвместното предприятие ENIAC се урежда от приложимото право към относимите договорни разпоредби.

2. В случай на извъндоговорна отговорност, Съвместното предприятие ENIAC действа в съответствие с общите принципи на правото, характерни за законодателството на държавите-членки, и компенсира всички щети, причинени от неговите служители при изпълнението на техните задължения.

3. Всички плащания от страна на Съвместното предприятие ENIAC, свързани с обезщетенията, посочени в параграфи 1 и 2, както и разноските, направени в тази връзка, се считат за разходи на Съвместното предприятие ENIAC и се изплащат от средствата на Съвместното предприятие ENIAC.

Член 11Компетентност на Съда на Европейските общности и приложимо право

1. Съдът на Европейските общности е компетентен да се произнася по:

а) всякакви спорове между членовете, които се отнасят до предмета на този регламент и/или до устава, посочен в член 1;

б) всякакви арбитражни клаузи, съдържащи се в сключените от Съвместното предприятие ENIAC споразумения и договори;

в) искове, предявени срещу Съвместното предприятие ENIAC, включително срещу решения на неговите органи, по реда и условията на членове 230 и 232 от Договора;

г) спорове, свързани с компенсация на щети, причинени от служители на Съвместното предприятие ENIAC при изпълнение на техните задължения.

2. По всички въпроси, които не са предмет на този регламент или на друг правен акт на Общността, се прилага законодателството на държавата, в която се намира седалището на Съвместното предприятие ENIAC.

Член 12Отчет, оценка и освобождаване

1. Комисията представя в Европейския парламент и в Съвета годишен доклад за постигнатия напредък от Съвместното предприятие ENIAC.

2. Не по-късно от 31 декември 2010 г. и 31 декември 2015 г., Комисията извършва междинна оценка на Съвместното предприятие ENIAC с помощта на независими експерти. Тази оценка засяга качеството и ефективността на Съвместното предприятие ENIAC и постигнатия напредък по пътя към осъществяване на набелязаните цели. Комисията съобщава на Европейския парламент и Съвета заключенията от тази оценка, заедно със своите бележки по нея.

3. До 31 март 2018 г. Комисията извършва окончателна оценка на Съвместното предприятие ENIAC със съдействието на независими експерти. Резултатите от окончателната оценка се представят на Европейския парламент и Съвета.

4. Освобождаване от изпълнението на бюджета на Съвместното предприятие ENIAC се прави от Европейския парламент, по препоръка на Съвета, в съответствие с предвидена във Финансовия правилник на Съвместното предприятие ENIAC процедура.

Член 13Защита на финансовите интереси на членовете и мерки за борба с измамите

1. Съвместното предприятие ENIAC следи за това, финансовите интереси на неговите членове да бъдат защитени по подходящ начин, като осъществява или възлага на други осъществяването на подходящ вътрешен и външен контрол.

2. При нередности членовете си запазват правото да си възстановят неправомерно разходваните средства, включително чрез намаляване или временно преустановяване на последващите вноски в Съвместното предприятие ENIAC.

3. Борбата с измамите, корупцията и други незаконни действия се осигурява в съответствие с Регламент (ЕО) № 1073/1999.

4. Комисията и/или Сметната палата може, ако е необходимо, да извършва проверки на място при получателите на финансиране от Съвместното предприятие ENIAC и отговорниците за неговото разпределение. За тази цел Съвместното предприятие ENIAC гарантира, че споразуменията и договорите, подписани във връзка с отпускането на безвъзмездната помощ, съдържат клаузи, които предвиждат правото на Комисията и Сметната палата да осъществяват необходимия контрол, а при откриване на нередности – и да налагат санкции, имащи предупредителен и съразмерен с установеното нарушение характер.

5. Европейската служба за борба с измамите (OLAF), разполага със същите правомощия по отношение на съвместното предприятие ENIAC и неговия персонал, с каквито разполага по отношение на службите на Комисията. В момента на установяването си Съвместното предприятие се присъединява към Междуинституционалното споразумение от 25 май 1999 г. между Европейския парламент, Съвета и Комисията относно вътрешни разследвания, провеждани от OLAF[20]. Управителният съвет одобрява това присъединяване и приема необходимите мерки за улесняване на вътрешните разследвания, провеждани от OLAF.

Член 14Поверителност

Съвместното предприятие ENIAC гарантира защитата на чувствителна информация, чието разкриване би навредило на интересите на неговите членове.

Член 15Интелектуална собственост

Съвместното предприятие ENIAC приема правила, които определят използването и разпространението на резултати от научни изследвания, които гарантират че, когато е уместно, интелектуалната собственост, създадена чрез научноизследователски дейности съгласно този регламент, е защитена, а резултатите от научни изследвания се използват и разпространяват.

Член 16Подготвителни действия

Комисията и AENEAS предприемат всички необходими подготвителни действия по учредяването на Съвместното предприятие ENIAC, докато неговите органи станат напълно функционални.

Член 17Съдействие на държавата-домакин

Необходимо е да се сключи споразумение за приемане между Съвместното предприятие ENIAC и Белгия относно офис помещения, привилегии и имунитети и друга подкрепа, която се предоставя от Белгия на Съвместното предприятие ENIAC.

Член 18

Настоящият регламент влиза в сила в деня след публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на [...] година

За Съвета

Председател

ПРИЛОЖЕНИЕ УСТАВ НА СЪВМЕСТНОТО ПРЕДПРИЯТИЕ ENIAC

Член 1Наименование, местонахождение, срок, юридическо лице

1. Наименованието на съвместното предприятие е: „Съвместно предприятие ENIAC“.

2. Седалището на предприятието е в Брюксел, Белгия.

3. Съвместното предприятие ENIAC се учредява от датата на публикуване на този устав в Официален вестник на Европейските общности за срок, който изтича на 31 декември 2017 г.

4. Този срок може да бъде удължен чрез изменение на настоящия устав в съответствие с разпоредбите на член 22, като се вземе под внимание постигнатият напредък по пътя към осъществяване на целите на Съвместното предприятие ENIAC и при условие че е гарантирана финансовата му издръжка.

5. Съвместното предприятие ENIAC притежава правосубектност. Във всички държави-членки на Европейската общност то се ползва с най-широката правосубектност, която може да се предостави на юридически лица съгласно законодателството на тези държави. По-специално, то може да придобива и да се разпорежда с движимо и недвижимо имущество и да се явява като страна по процесуални действия.

Член 2Цели и задачи

1. Съвместното предприятие ENIAC има за цел да допринесе за изпълнението на Седмата рамкова програма за научни изследвания, технологично развитие и демонстрационни дейности (2007−2013) и на темата „Информационни и комуникационни технологии“ от тематичната програма „Сътрудничество“ за изпълнението на Седмата рамкова програма (2007−2013) на Европейската общност за научни изследвания, технологично развитие и демонстрационни дейности, и по-специално:

а) да разработи и изпълни една „изследователска програма“ с цел разработване на ключови технологии за наноелектроника с различни области на приложение, с оглед повишаване на конкурентоспособността на Европа и създаване на възможност за поява на нови пазари и общественозначими приложения. Дейностите по изпълнението на научноизследователската програма се наричат по-долу „НИРД“;

б) да подкрепя изпълнението на НИРД, предимно чрез предоставяне на финансови средства на участниците в проекти[21], избрани след конкурентни покани за предложения;

в) да насърчава създаването на публично-частно партньорство с цел мобилизиране и обединяване на усилията на равнище Общност, на национално равнище и в частния сектор, увеличаване на общия обем на инвестициите за НИРД в областта на наноелектрониката, както и с цел насърчаване на сътрудничеството между публичния и частния сектор;

г) да осигури ефективност и дълготрайност на СТИ за наноелектроника;

д) да постигне синергия и координация на европейските изследователски и развойни усилия в областта на наноелектрониката, включително постепенното интегриране в Съвместното предприятие ENIAC на свързаните с тази област дейности, които се изпълняват понастоящем чрез междуправителствените схеми за НИРД (EВРИКА).

2. Съвместното предприятие ENIAC има следните основни задачи:

а) да осигури създаването и устойчивото управление на СТИ за наноелектроника;

б) да определи и внесе необходимите корекции в многогодишния стратегически план, включващ изследователската програма, посочен в член 13;

в) да състави и изпълнява годишните планове за изпълнението на многогодишния стратегически план по член 13;

г) да отправи покани за предложения, да направи оценка на предложенията и да отпусне, в рамките на наличните средства, финансиране на избраните чрез открити, прозрачни и ефективни процедури проекти;

д) да развие тясно сътрудничество и да осигури координацията с европейски, национални и транснационални дейности, органи и заинтересовани лица, с цел да насърчи създаването на благоприятна за нововъведенията среда в Европа и по-добра синергия и използване на резултатите от изследователската и развойна дейност в областта на наноелектрониката;

е) да контролира напредъка по пътя към реализирането на целите на Съвместното предприятие ENIAC и да внесе всички необходими корекции в светлината на настъпилото развитие в хода на изпълнението на тези цели;

ж) да управлява комуникацията и огласяването на дейностите на Съвместното предприятие ENIAC, при условие че се спазват задълженията за поверителност;

з) да публикува информация за проектите, включваща имената на участниците и размера на финансовата вноска на Съвместното предприятие ENIAC;

и) да извършва всякаква друга дейност, която е необходима за постигане на целите, посочени в параграф 1.

Член 3Членове

1. Членове-учредители на Съвместното предприятие ENIAC (наричани по-долу „учредителите”) са:

a) Европейската общност, представлявана от Комисията;

б) […държавите-членки…];

в) сдружението AENEAS (наричано по-долу „AENEAS“) – сдружение, регистрирано по френското законодателство (регистрационен № …) със седалище в Париж (Франция), действащо като представител на дружества и други изследователски и развойни организации, работещи в областта на наноелектрониката в Европа.

2. При условие че се придържат към целите, посочени в член 2, параграф 1, следните субекти могат да станат членове на Съвместното предприятие ENIAC:

a) други държави-членки и страните, асоциирани към Седмата рамкова програма;

б) всяка страна, която не е членка на Европейския съюз, нито кандидатка за членство в ЕС или асоциирана страна (наричана по-долу „трета страна“), която провежда политика или изпълнява програми за научноизследователска и развойна дейност в областта на наноелектрониката;

в) всяко друго юридическо лице, което може да даде съществен финансов принос за постигането на целите на Съвместното предприятие ENIAC.

3. Учредителите и новите членове, посочени в параграф 2, се наричат по-долу за краткост „членовете”.

4. Държавите-членки и асоциираните страни, които са членове на Съвместното предприятие ENIAC, се наричат по-долу за краткост „държавите-членки на ENIAC“. Всяка държава-членка на ENIAC номинира свой представител в органите на Съвместното предприятие ENIAC и определя национален орган или органи, които ще отговарят за изпълнението на нейните задължения във връзка с изпълнението на дейностите на Съвместното предприятие ENIAC.

5. Държавите-членки на ENIAC и Комисията се наричат по-долу за краткост „обществени органи“ на Съвместното предприятие ENIAC.

Член 4Присъединяване и промени в членството

1. Всяка нова молба за членство в Съвместното предприятие ENIAC се изпраща до Управителния съвет, в съответствие с разпоредбата на член 6, параграф 2, буква а).

2. Държавите-членки на Европейския съюз и асоциираните страни, които не са учредители на Съвместното предприятие ENIAC, стават негови членове след нотифициране на Управителния съвет за писменото си съгласие с този устав и с останалите разпоредби, уреждащи функционирането на Съвместното предприятие ENIAC.

3. Всяка молба за членство в Съвместното предприятие ENIAC, подадена от трети страни, се разглежда от Управителния съвет, който изпраща своята препоръка на Комисията. Комисията може да направи предложение за промяна на настоящия регламент във връзка с присъединяването на трета страна, при условие че преговорите със Съвместното предприятие ENIAC приключат с успех.

4. Решенията на Управителния съвет, свързани с присъединяването на всеки друг правен субект и препоръките на Управителния съвет по отношение на присъединяването на трети страни се вземат/правят при отчитане на целесъобразността на кандидатурата и на потенциалната прибавена стойност, която ще привнесе кандидатът за постигането на целите на Съвместното предприятие ENIAC.

5. Всеки член може да се оттегли от Съвместното предприятие ENIAC. Оттеглянето произвежда действие и става неотменимо шест месеца след нотифицирането на останалите членове, след което бившият член се освобождава от всякакви задължения, без тези, които вече са съществували преди оттеглянето му.

Член 5Органи на Съвместното предприятие ENIAC

Органи на Съвместното предприятие ENIAC са:

a) Управителният съвет,

б) Общественият съвет,

в) Комитетът за изследвания и промишленост,

г) изпълнителният директор.

Член 6Управителен съвет

1. Състав и процедура за вземане на решения

а) Управителният съвет се състои от представители на членовете на Съвместното предприятие ENIAC и председателя на Комитета за изследвания и промишленост.

б) Всеки член на Съвместното предприятие ENIAC определя свои представители и ръководител на делегацията, който упражнява правата на глас на този член в Управителния съвет. Председателят на Комитета за изследвания и промишленост няма право на глас.

в) AENEAS и обществените органи разполагат с еднакъв брой гласове, които представляват най-малко 90 % от общия брой гласове. г) Първоначалното разпределение на гласовете е 50 % за AENEAS и 50 % за обществените органи.

г) Разпределението на гласовете на обществените органи се извършва всяка година в зависимост от финансовите средства, които те са заделили за проектите през последните две финансови години. Комисията притежава най-малко 10 % от гласовете.

д) През първата финансова година, както и през всяка следваща финансова година, в която две или по-малко държави-членки на ENIAC са заделили обществени средства за изпълнението на проекти през предшестващите финансови години, Комисията притежава една-трета от гласовете на обществените органи. Останалите две-трети се разпределят поравно между държавите-членки на ENIAC.

е) Правото на глас на всеки нов член, който не е държава-членка на Европейския съюз или асоциирана страна, се определя от Управителния съвет, преди присъединяването на този член към Съвместното предприятие ENIAC.

ж) Решенията се вземат с мнозинство от най-малко 75 % от гласовете, освен ако не е посочено друго в този устав. Общността разполага с право на вето по всички решения, взети от този Управителен съвет, отнасящи се до използването на нейната финансова вноска, методиката за оценка на апортните вноски, всякакви промени в този устав и финансовата уредба на Съвместното предприятие ENIAC.

з) Представителите не носят лична отговорност за действията, предприети в качеството им на представители в рамките на Управителния съвет.

2. Роля и задачи

Управителният съвет носи цялата отговорност за дейността на Съвместното предприятие ENIAC и осъществява контрол върху изпълнението на тази дейност.

По-специално Управителният съвет:

а) извършва оценка на постъпилите заявления и взема решения или дава предложения за промени в списъка на членовете, в съответствие с член 4;

б) взема решения относно прекратяване на членството на всеки член, който се намира в неизправно положение по отношение на своите задължения и не е поправил това положение в рамките на разумен период от време, определен от изпълнителния директор, въпреки разпоредбите на Договора, гарантиращи спазване на правото на Общността;

в) одобрява финансовия правилник на Съвместното предприятие ENIAC в съответствие с член 12 от този устав;

г) приема предложените промени в устава, в съответствие с член 22;

д) одобрява многогодишния стратегически план, включително изследователската програма;

е) осъществява контрол над цялостната дейност на Съвместното предприятие ENIAC;

ж) осъществява контрол върху напредъка по изпълнението на многогодишния стратегически план;

з) одобрява годишния план за изпълнение и годишния план за бюджета, включително щатното разписание на служителите;

и) одобрява годишния отчет за дейността и годишния финансов отчет и счетоводния баланс;

й) назначава, освобождава от длъжност или определя заместник на изпълнителния директор, дава указания на изпълнителния директор и контролира дейността на изпълнителния директор;

к) поема отговорността за подходящо осигуряване на функцията, възложена с член 185, параграф 3 от Регламент (ЕО, Евратом) № 1605/2002 на вътрешния одитор на Комисията;

л) приема необходимите мерки за изпълнението на разпоредбите на Правилника за длъжностните лица на Съвместното предприятие ENIAC в съответствие с член 17;

м) създава комитети или работни групи за изпълнение на специфични задачи, при нужда;

н) приема собствен вътрешен правилник, в съответствие с параграф 3 от този член;

о) възлага всякакви задачи, които не са разпределени конкретно на някой от останалите органи на Съвместното предприятие ENIAC.

3. Вътрешен правилник

а) Управителният съвет заседава най-малко два пъти годишно, обикновено в седалището на Съвместното предприятие ENIAC.

б) Заседанията на Управителния съвет се председателстват от председателя на Комитета за изследвания и промишленост.

в) Освен ако Управителният съвет не е решил друго, изпълнителният директор участва в тези заседания.

г) До приемането на собствен вътрешен правилник, заседанията на Управителния съвет се свикват от Комисията.

д) Кворумът на Управителния съвет се състои от Комисията, AENEAS и поне три държави-членки на ENIAC.

Член 7Обществен съвет

1. Състав и процедура за вземане на решения

а) Общественият съвет се състои от обществените органи на Съвместното предприятие ENIAC.

б) Всеки обществен орган определя свои представители и ръководител на делегацията, който упражнява правата на глас в Обществения съвет.

в) Общността притежава една-трета от правата на глас в Обществения съвет; останалите две-трети се разпределят между другите членове на Обществения съвет на годишна основа, пропорционално на техния финансов принос за дейностите на Съвместното предприятие ENIAC за текущата година, в съответствие с член 10, параграф 5 и при определена абсолютна горна граница за всеки член, равняваща се на 50 % от всички права на глас в този съвет.

г) В случай че по-малко от три държави-членки на ENIAC са уведомили изпълнителния директор за своята финансова вноска съгласно член 10, параграф 5, Общността разполага с една-трета от гласовете, а останалите две-трети се разпределят поравно между държавите-членки на ENIAC.

д) Решенията се вземат с мнозинство най-малко 60 % от всички гласове.

е) Представителят на Общността има право на вето по всички въпроси, свързани с използването на нейната финансова вноска в Съвместното предприятие ENIAC.

2. Роля и задачи

Общественият съвет:

а) гарантира спазването на принципите на справедливост и прозрачност при разпределението на публичното финансиране между участниците в проектите;

б) одобрява годишната работна програма по предложение на Комитета за изследвания и промишленост, включително наличните бюджетни средства за поканите за предложения;

в) одобрява правилата за работа във връзка с поканите за предложения, оценката и подбора на предложенията и мониторинга на проектите;

г) по предложение на представителя на Общността, взема решение относно финансовата вноска на Съвместното предприятие ENIAC в бюджета на поканите за предложения;

д) одобрява изпращането на покани за предложения;

е) одобрява избраните проектни предложения, които ще бъдат финансирани с обществени средства след приключването на поканите за предложения;

ж) по предложение на представителя на Общността, взема решение относно процента на финансовото участие на Съвместното предприятие ENIAC по член 15, параграф 5, буква а) спрямо участниците в проектите, одобрени след покани за предложения през разглежданата година;

з) приема собствен вътрешен правилник, в съответствие с параграф 3 от този член.

3. Вътрешен правилник

a) Общественият съвет заседава най-малко два пъти в годината, обикновено в седалището на Съвместното предприятие ENIAC.

б) Общественият съвет избира свой председател.

в) До приемането на собствен вътрешен правилник, заседанията на Обществения съвет се свикват от Комисията.

г) Кворумът на Обществения съвет се състои от Комисията и поне три държави-членки на ENIAC.

Член 8 – Комитет за изследвания и промишленост

4. Състав

a) AENEAS назначава членовете на Комитета за изследвания и промишленост.

б) Комитетът за изследвания и промишленост наброява не повече от 25 члена.

5. Роля и задачи

Комитетът за изследвания и промишленост:

а) разработва проект на многогодишен стратегически план, по-специално като съставя и актуализира изследователската програма, и го внася за одобрение в Управителния съвет;

б) подготвя проект на годишна работна програма, включително предложения за съдържанието на поканите за предложения, които ще бъдат изпратени от Съвместното предприятие ENIAC;

в) разработва предложения, свързани с технологичната, изследователска и иновационна стратегия на Съвместното предприятие ENIAC;

г) разработва предложения за дейности, свързани със създаването на отворени иновационни пространства, насърчаването на участието на МСП, разработването на стандарти в условия на прозрачност и свободно участие, международното сътрудничество, огласяването и връзките с обществеността;

д) консултира другите органи по всички въпроси, свързани с планирането и функционирането на изследователските и развойни програми, установяването на партньорства и деблокирането на ресурси в Европа, с оглед постигане на целите на Съвместното предприятие ENIAC;

е) създава при необходимост работни групи под общото ръководство на един или няколко члена на този комитет за изпълнението на гореупоменатите задачи;

ж) приема собствен вътрешен правилник, в съответствие с параграф 3 от този член.

6. Вътрешен правилник

а) Комитетът за изследвания и промишленост заседава поне два пъти годишно.

б) Комитетът за изследвания и промишленост избира свой председател.

в) До приемането на собствен вътрешен правилник, заседанията на Комитета за изследвания и промишленост се свикват от AENEAS.

Член 9 – Изпълнителен директор

1. Изпълнителният директор е главният администратор, който отговаря за всекидневното управление на Съвместното предприятие ENIAC и негов юридически представител. Той изпълнява своите задачи самостоятелно и се отчита пред Управителния съвет. Директорът упражнява, по отношение на персонала, правомощията, изложени в член 8, параграф 2 на Регламента на Съвета, създаващ Съвместното предприятие ENIAC.

2. Изпълнителният директор се назначава от Управителния съвет за максимален срок от три години, от списък с кандидати, предложен от Комисията. След оценка на резултатите от работата на изпълнителния директор, Управителният съвет може да поднови мандата му за максимален срок от четири години.

3. Изпълнителният директор има следната роля и задачи:

а) подготвя, в сътрудничество с Комитета за изследвания и промишленост, на годишния план за изпълнение и годишния план за бюджета и ги внася в Управителния съвет за одобрение;

б) контролира организацията и изпълнението на всички дейности, необходими за осъществяването на годишния план за изпълнение в рамките на този устав и съгласно определените в него правила, както и в съответствие с последващите решения, приети от Управителния съвет и от Обществения съвет;

в) изготвя годишния отчет за дейността и годишния финансов отчет и счетоводния баланс и ги внася в Управителния съвет за одобрение;

г) внася за одобрение от Управителния съвет предложения относно вътрешното функциониране на Съвместното предприятие ENIAC;

д) внася за одобрение от Обществения съвет предложения относно процедурните правила за поканите за предложения, изпратени от Съвместното предприятие ENIAC, включително относно свързаната с тях процедура на оценка и подбор на постъпилите предложения;

е) ръководи изпращането на покани за предложения, процеса на оценяване и подбор на проектните предложения и на договаряне на грантови споразумения за избраните предложения, и осигурява последващия периодичен мониторинг и контрол за спазването на сроковете по проектите, в рамките на мандата, предоставен от Обществения съвет;

ж) сключва споразуменията за субсидиране с цел изпълнение на НИРД по членове 14 и 15, и договорите за услуги и доставки, необходими за дейностите на Съвместното предприятие ENIAC, в съответствие с член 16;

з) одобрява всички дължими от Съвместното предприятие ENIAC плащания;

и) набелязва и изпълнява необходимите мерки и действия за оценка на напредъка на Съвместното предприятие ENIAC за постигане на неговите цели, включително независим мониторинг и одитиране за оценка на ефективността и резултатите от дейността на Съвместното предприятие ENIAC;

й) организира прегледи на проектите и технически одити за оценка на резултатите от научноизследователската и развойна дейност и докладва обобщените резултати пред Управителния съвет;

к) извършва – пряко или чрез националните публични органи, – финансови одити на участниците в проектите, при необходимост, в съответствие с финансовия правилник на Съвместното предприятие ENIAC;

л) договаря условията за присъединяване на нови членове към Съвместното предприятие ENIAC от името и в рамките на мандата на Управителния съвет;

м) изпълнява всякакви други необходими действия за успешното постигане на целите на Съвместното предприятие ENIAC, които не са предвидени в годишния план за изпълнението, в определените от Управителния съвет рамки и условия;

н) свиква заседания на Управителния съвет и на Обществения съвет и присъства на тези заседания, когато това е целесъобразно, в качеството на наблюдател;

о) предоставя на Управителния съвет всякаква информация, поискана от същия;

п) внася в Управителния съвет своите предложения за организационната структура на Секретариата;

р) носи пълна отговорност за решенията, свързани с управлението на персонала на Съвместното предприятие ENIAC;

с) извършва оценка на риска и анализ на управлението на риска и внася предложения в Управителния съвет относно каквито и да било застраховки, които Съвместното предприятие ENIAC трябва да сключи за да изпълни своите ангажименти.

4. Създава се Секретариат под ръководството на изпълнителния директор със задача да му оказва съдействие при изпълнението на неговите задължения. За целта Секретариатът:

а) оказва съдействие в това си качество на органите на Съвместното предприятие ENIAC;

б) оказва оперативна подкрепа при оценката на предложенията и мониторинга на проектите, включително съдействие при организирането на поканите за предложения и организирането на прегледи на проектите и технически одити;

в) съдейства при въвеждането и управлението на подходяща система за вътрешен одит и счетоводни дейности;

г) изпълнява финансови задачи, включително плащания на финансови вноски от Съвместното предприятие ENIAC за участниците в проектите;

д) оказва съдействие при комуникационните дейности, например връзки с обществеността, публикации и огласяване, както и организиране на мероприятия;

е) обработва поканите за търгове за нуждите на Съвместното предприятие ENIAC от стоки/услуги, в съответствие с финансовия правилник на Съвместното предприятие ENIAC.

5. По отношение на задачите на Секретариата, които нямат финансов характер, Съвместното предприятие ENIAC може да сключи договори с външни доставчици на услуги. Тези договори се изготвят в съответствие с разпоредбите на финансовия правилник на Съвместното предприятие ENIAC.

Член 10 – Източници на финансиране

1. Всички финансови средства на Съвместното предприятие ENIAC се използват по начин, който съдейства за постигането на целите, поставени в член 2 на настоящия устав.

2. Средствата на Съвместното предприятие ENIAC, вписани в неговия бюджет, се състоят от:

а) вноски от членовете, предназначени за покриване на текущите разходи, с изключение на посочените в параграф 4, буква в);

б) вноска от Общността за финансиране на НИРД;

в) всякакви приходи, реализирани от Съвместното предприятие ENIAC;

г) всякакви други вноски и приходи.

Всяка лихва, начислена върху вноските на членовете, се счита за приход на Съвместното предприятие ENIAC.

3. Всяко юридическо лице, което не е член, може да прави апортни вноски или вноски в брой в средствата на Съвместното предприятие ENIAC при условията, договорени от изпълнителния директор от името и в рамките на мандата, предоставен от Управителния съвет.

4. Текущите разходи[22] на Съвместното предприятие ENIAC за периода, който изтича на 31 декември 2017 г., се поемат от неговите членове:

а) AENEAS прави вноска с максимален размер 20 млн. EUR или до 1 % от общите разходи по проектите, в зависимост от това, коя от двете суми е по-голяма, но без да се надвишава сумата от 30 млн. EUR.

б) Общността прави вноска в максимален размер от 10 млн. EUR;

в) Държавите-членки на ENIAC правят апортни вноски за покриване на текущите разходи, като улесняват изпълнението на проектите и предоставят обществени средства, както е посочено в членове 14 и 15;

г) финансовите вноски на Общността и AENEAS се предоставят в съответствие с разпоредбите на съответния годишен план за бюджета. Плащането на части (под формата на траншове) се извършва в зависимост от финансовите нужди на съвместното предприятие.

5. НИРД на Съвместното предприятие ENIAC през периода, който приключва на 31 декември 2017 г., се финансират от следните вноски:

а) финансова вноска от Общността в максимален размер от 440 млн. EUR за финансиране на проекти;

б) финансови вноски на държавите-членки на ENIAC, чийто общ размер възлиза най-малко на 1,8 пъти финансовата вноска на Общността. Тези финансови вноски се изплащат на участниците в проектите, в съответствие с разпоредбите на членове 14 и 15. Всяка година държавите-членки на ENIAC съобщават на изпълнителния директор, най-късно на определената от Управителния съвет дата, своите национални финансови ангажименти във връзка с покани за предложения, които следва да бъдат отправени от Съвместното предприятие ENIAC, като държат сметка за кръга от НИРД, които се ползват с подкрепа и ще бъдат предмет на тези покани;

в) апортни вноски на научноизследователските и развойни организации, участващи в проектите, които поемат своя дял от необходимите разходи по изпълнението на проектите. Тяхното общо финансово участие за целия срок на дейност на Съвместното предприятие ENIAC трябва да бъде равно на това на обществените органи или по-голямо от него.

6. Финансовите вноски на членовете на Съвместното предприятие ENIAC се изплащат на части (траншове), в съответствие с разпоредбите на годишния план за бюджета.

7. Ако някой член на Съвместното предприятие ENIAC е в неизправност по отношение на поетите от него задължения във връзка с договорената финансова вноска в Съвместното предприятие ENIAC, изпълнителният директор свиква заседание на Управителния съвет, който решава дали останалите членове следва да прекратят членството на неизправния член или следва да се предприемат други мерки, докато този член изпълни своите задължения.

8. Съвместното предприятие ENIAC притежава всички активи, създадени от него или прехвърлени на него за изпълнението на неговите цели, формулирани в член 2, освен ако не е посочено друго.

Член 11 – Финансова година

Финансовата година съвпада с календарната година.

Член 12 – Финансов правилник

1. Финансовият правилник на Съвместното предприятие ENIAC се приема от Управителния съвет.

2. Финансовият правилник се основава на принципите на Рамковия финансов регламент[23] и включва разпоредби относно планирането и изпълнението на бюджета на Съвместното предприятие ENIAC. Финансовият правилник може да се отклони от Рамковия финансов регламент, когато специфичните експлоатационни нужди на Съвместното предприятие ENIAC наложат това и при условие че се направи предварителна консултация с Комисията.

3. Освобождаване от изпълнението на бюджета на Съвместното предприятие ENIAC се прави от Европейския парламент, по препоръка на Съветa, в съответствие с предвидена във Финансовия правилник на Съвместното предприятие ENIAC процедура.

Член 13 – Планиране и отчетност

1. Многогодишният стратегически план определя стратегията и плановете за постигане на целите на Съвместното предприятие ENIAC, включително изследователската програма.

2. Годишната работна програма описва обхвата и бюджета на поканите за предложения, необходими за изпълнението на изследователската програма за дадена година.

3. Годишният план за изпълнението определя плана за изпълнение на всички дейности на Съвместното предприятие ENIAC за дадена година, включително планираните покани за предложения и дейностите, които трябва да бъдат реализирани чрез покани за търг. Годишният план за изпълнението се представя от изпълнителния директор в Управителния съвет, заедно с годишния план за бюджета.

4. Годишен план за бюджета: всяка година изпълнителният директор представя в Управителния съвет предварителен проект на план за годишния бюджет, който съдържа предварителни разчети за годишните разходи за следващите две години и включва щатното разписание на служителите. В рамките на тези разчети се съставя предварителна оценка за приходите и разходите за първата от следващите две години, в такива подробности, каквито са необходими за целите на вътрешнобюджетната процедура на всеки член с оглед на неговите финансови вноски в Съвместното предприятие ENIAC. Изпълнителният директор предоставя на Управителния съвет всякаква допълнителна информация, каквато е необходима за тази цел.Членовете на Управителния съвет съобщават на изпълнителния директор своите коментари по предварителния проект на план за годишния бюджет и, по-конкретно, по предварителните разчети на средствата и разходите през следващата година. Като взема под внимание коментарите на членовете на Управителния съвет, изпълнителният директор изготвя проекта на план за годишния бюджет за следващата година, в сътрудничество с Комитета за изследвания и промишленост. Преди 1 септември всяка година изпълнителният директор внася плана за годишния бюджет в Управителния съвет за одобрение.Годишният план за бюджета и годишният план за изпълнението за дадена година се приемат от Управителния съвет на Съвместното предприятие ENIAC до 31 октомври на предходната година.

5. Годишният отчет за дейността трябва да представя напредъка, постигнат от Съвместното предприятие ENIAC през всяка календарна година, по-специално във връзка с Многогодишния стратегически план и годишния план за изпълнението за същата година.Годишният отчет за дейността се представя от изпълнителния директор заедно с годишния финансов отчет и счетоводния баланс.

6. До два месеца от приключването на всяка финансова година предвартилените счетоводни отчети на СП се предават на Комисията и на Сметната палата на Европейските общности („Сметна палата“). Сметната палата, до 15 юни след приключването на всяка финансова година, ще представи становището си по предварителните счетоводни отчети на СП. Когато се изисква, годишните счетоводни отчети и баланси за предходната година се предават на Сметната палата на Европейските общности. Възможно е да се извърши одит от Сметната палата в съответствие с нейните стандартни процедури.

7. Годишните финансови отчети за финансовата година се изпращат през следващата година на счетоводителя на Комисията в съответствие със сроковете, определени от рамковия финансов регламент, така че счетоводителят на Комисията да може да ги включи в годишните финансови отчети на ЕО. Годишните финансови отчети на Съвместното предприятие трябва да бъдат подготвени и проверени при съблюдаване на счетоводните правила на ЕО, приети от счетоводителя на Комисията.

Член 14 – Изпълнение на НИРД

1. Съвместното предприятие ENIAC подкрепя НИРД чрез конкурентни покани за предложения, независима оценка и подбор на предложения, предоставяне на публично финансиране за избраните предложения и финансиране на проекти.

2. Съвместното предприятие ENIAC сключва грантови споразумения с участниците в проектите с цел изпълнение на тези проекти. Тези грантови споразумения съдържат препратка и се основават, когато това е възможно, на съответните национални грантови споразумения съгласно член 15, параграф 5, буква б).

3. С цел да създаде условия за изпълнението на проектите и предоставянето на публични фондове, Съвместното предприятие ENIAC сключва административни договорености с националните органи, посочени за тази цел от държавите-членки на ENIAC, в съответствие с Финансовия правилник на Съвместното предприятие ENIAC.

4. Държавите-членки на Европейския съюз или асоциираните страни, които не са членове на Съвместното предприятие ENIAC, могат да сключат подобни договорености със Съвместното предприятие ENIAC.

5. Съвместното предприятие ENIAC разработва процедури за надзор и контрол на НИРД, включително разпоредби за мониторинг и технически одит на проектите. Държавите-членки на ENIAC не се нуждаят от допълнителен мониторинг и технически одит, освен изисквания от Съвместното предприятие ENIAC.

Член 15 – Финансиране на проектите

1. Публичното финансиране на участниците в проектите се състои от националните финансови вноски на държавите-членки на ENIAC и/или от финансовата вноска на Съвместното предприятие ENIAC. Всякаква публична помощ, предоставена в рамките на настоящата инициатива трябва, при нужда, да се подчинява на процедурните и материалните правила за държавните помощи.

2. Поканите за предложения, изпратени и публикувани от Съвместното предприятие ENIAC, трябва да посочват общия бюджет, заделен за всяка покана. Този бюджет трябва да указва средствата, заделени на национално ниво от всяка държава-членка на ENIAC, и размера на финансовата вноска на Съвместното предприятие ENIAC. В поканите трябва да се посочват и критериите за оценка, в зависимост от целите на всяка отделна покана.

3. Финансовият принос на Съвместното предприятие ENIAC в бюджета на всяка покана се равнява на 55 % от общата сума, заделена от държавите-членки на ENIAC, освен ако Общественият съвет не реши другояче по предложение на представителя на Общността.

4. Покани, оценка и подбор на предложенията

а) Поканите за предложения, публикувани от Съвместното предприятие ENIAC, са отворени за участниците, установили се в държавите-членки на ENIAC и във всяка друга държава-членка на Европейския съюз или асоциирана страна.

б) Консорциумите от участници в проектопредложенията, изпратени в отговор на тези покани, трябва да включват най-малко три несвързани субекта[24], установили се най-малко в три държави-членки на ENIAC.

в) Процесът на оценка и подбор трябва да гарантира, че разпределянето на публичните финанси на Съвместното предприятие ENIAC следва принципите на компетентността и конкуренцията[25].

г) След оценката на постъпилите предложения Общественият съвет съставя списък с класация на предложенията въз основа на ясни критерии за оценка и на общия им принос за постигането на целите на поканата.

д) Общественият съвет взема решение относно избора на предложенията и разпределянето на публичните средства между избраните предложения в рамките на наличния бюджет. Това решение е задължително за държавите-членки на ENIAC, без каквато и да е по-нататъшна оценка или подбор.

5. Финансиране на проектите

а) Финансовата вноска на Съвместното предприятие ENIAC за участниците в проектите се изчислява в процент от общите разходи[26], направени във връзка с изпълнението на проекта. Този процент се определя на годишна основа от Обществения съвет и възлиза най-много на 16,7 %. Този процент е еднакъв за всички участници в проектите по дадена покана за предложения;

б) Държавите-членки на ENIAC сключват споразумения за отпускане на безвъзмездни средства с участниците в проектите, в съответствие с националната си нормативна уредба, в частност по отношение на критериите за допустимост и други необходими финансови и правни изисквания. Когато това е приложимо, националните финансови вноски на държавите-членки на ENIAC се изплащат директно на участниците в проектите, в съответствие с националните грантови споразумения. Държавите-членки на ENIAC полагат всички възможни усилия за синхронизиране на сключването на грантови споразумения и за своевременно изплащане на финансовите си вноски.

Член 16 – Договори за услуги и доставки

Съвместното предприятие ENIAC организира всички процедури и механизми, които са подходящи за изпълнението, надзора и контрола над договори за услуги и доставки, сключени с цел да се осигури дейността на Съвместното предприятие ENIAC, при нужда.

Член 17 – Численост на служителите

1. Броят на служителите се определя с щатното разписание, което е включено в годишния план за бюджета.

2. Членовете на персонала на Съвместното предприятие ENIAC се делят на временно нает персонал и договорен персонал, работещи по срочни договори, чийто срок еднократно може да бъде подновен за максимален общ срок от седем години.

3. Разходите за служителите се поемат от Съвместното предприятие ENIAC.

4. Всеки член на Съвместното предприятие ENIAC или на страната-домакин може да предложи на изпълнителния директор да пренасочи членове на своя персонал на временна работа в Секретариата на Съвместното предприятие ENIAC.

Член 18 – Отговорност, застраховки

1. Договорната отговорност на Съвместното предприятие ENIAC се урежда от относимите договорни разпоредби и приложимото право към въпросното споразумение или договор.

2. В случай извъндоговорна отговорност, Съвместното предприятие ENIAC действа в съответствие с общите принципи на правото, характерни за законодателството на държавите-членки, и компенсира всички щети, причинени от неговите служители при изпълнението на техните задължения.

3. Всички плащания от страна на Съвместното предприятие ENIAC, свързани с обезщетенията, посочени в параграфи 1 и 2, както и разноските, направени в тази връзка, се считат за разходи на Съвместното предприятие ENIAC и се изплащат от средствата на Съвместното предприятие ENIAC.

4. Съвместното предприятие ENIAC носи цялата отговорност за изпълнението на своите задължения.

5. Съвместното предприятие ENIAC не носи отговорност за спазването на финансовите задължения от страна на неговите членове. То не носи отговорност за неизпълнени задължения от страна на държава-членка на ENIAC, произтичащи от покана за предложения, публикувана от Съвместното предприятие ENIAC.

6. Членовете не носят отговорност за нито едно финансово задължение на Съвместното предприятие ENIAC. Финансовата отговорност на членовете е вътрешна отговорност само към Съвместното предприятие ENIAC и се ограничава до поетото от тях задължение да правят вноски за покриване на разходите по член 10, параграф 2.

7. Финансовата отговорност на Съвместното предприятие ENIAC по отношение на неговите задължения е ограничена и се свежда до вноските, които членовете са направили за покриване на текущите разходи съгласно член 10, параграф 2.

8. Съвместното предприятие ENIAC сключва и заплаща подходяща застраховка.

Член 19 – Конфликт на интереси

Съвместното предприятие ENIAC избягва всякакъв конфликт на интереси при изпълнението на своите дейности.

Член 20 – Защита на финансовите интереси

1. Съвместното предприятие ENIAC извършва проверки на място и финансови одити на реципиентите на средствата на Съвместното предприятие ENIAC. Тези проверки и одити се извършват пряко от Съвместното предприятие ENIAC или, за негова сметка, от държавите-членки на ENIAC.

2. Комисията или Европейската сметна палата може при необходимост да извършва проверки на място на реципиентите на финансовите средства от Съвместното предприятие ENIAC и на длъжностните лица, отговарящи за тяхното разпределяне. За тази цел Съвместното предприятие ENIAC гарантира, че споразуменията и договорите, подписани във връзка с отпускането на безвъзмездната помощ, съдържат клаузи, които предвиждат правото на Комисията и Сметната палата да осъществяват необходимия контрол, а при откриване на нередности – и да налагат санкции, имащи предупредителен и съразмерен с установеното нарушение характер.

3. Европейската служба за борба с измамите (OLAF), създадена с Решение 1999/352/ЕО, ЕОВС, Евратом на Комисията, разполага със същите правомощия по отношение на съвместното предприятие и неговия персонал, с каквито разполага по отношение на службите на Комисията. Веднага след основаването си, съвместното предприятие се присъединява към Междуинституционалното споразумение от 25 май 1999 година между Европейския парламент, Съвета и Комисията, отнасящо се до вътрешните разследвания, провеждани от OLAF. Управителният съвет одобрява това присъединяване и приема необходимите мерки за улесняване на вътрешните разследвания, провеждани от OLAF.

Член 21 – Ликвидация

1. В края на периода, посочен в член 1, параграф 3, Съвместното предприятие ENIAC ще бъде ликвидирано.

2. Процедурата по ликвидацията се задейства автоматично, ако Комисията се оттегли от Съвместното предприятие ENIAC.

3. За целите на процедурите, свързани с ликвидацията на Съвместното предприятие ENIAC, Управителният съвет назначава един или повече ликвидатори, които се придържат към решенията на Управителния съвет.

4. По време на ликвидацията на Съвместното предприятие ENIAC, то връща на страната-домакин всички физически активи, които страната-домакин е предоставила в съответствие със споразумението за съдействие по член 24.

5. След като всички физически активи бъдат възстановени съгласно разпоредбите на параграф 4, всички останали активи се използват за уреждане на задълженията на Съвместното предприятие ENIAC и покриване на разходите, свързани с неговата ликвидация. Всеки наличен излишък или дефицит се разпределя между членовете, съществуващи към момента на ликвидацията, или се покрива от тях, пропорционално на тяхната реална вноска в Съвместното предприятие ENIAC.

6. Останалите активи се разпределят между членовете, съществуващи към момента на ликвидацията, пропорционално на тяхната реална вноска в Съвместното предприятие ENIAC.

7. Въвежда се специална ad hoc процедура, за да се осигури подходящо управление на грантовите споразумения и договорите за услуги и доставки, сключени от Съвместното предприятие ENIAC, чийто срок е по-дълъг от срока на действие на Съвместното предприятие ENIAC.

Член 22 – Промени в устава

1. Настоящият устав на Съвместното предприятие ENIAC влиза в сила, след като получи одобрението на учредителите на първото заседание на Управителния съвет.

2. Всеки член на Съвместното предприятие ENIAC може да внесе в Управителния съвет проектопредложение за промени в устава.

3. Предложенията за промени в устава се одобряват от Управителния съвет съгласно разпоредбите на член 6 и се внасят в Комисията за вземане на решение.

4. Независимо от разпоредбите на параграф 3, всяко предложение за изменение на член 1, параграф 3, член 4, параграф 3, член 10, параграф 4, буква б) и член 10, параграф 5, буква а), се счита за съществена промяна, поради което изисква нова редакция на настоящия регламент.

5. Предложенията за промени в устава на AENEAS се нотифицират пред Управителният съвет на Съвместното предприятие ENIAC най-малко четиридесет и пет дни преди да бъдат приети.

Член 23 – Политика в областта на интелектуалната собственост

1. Целта на политиката в областта на интелектуалната собственост, както е определена в този член, е да насърчи създаването на знание и използването на това знание, да постигне справедливо разпределение на правата, да възнагради иновациите и да осигури широкото участие на частни и публични субекти в проектите.

2. По смисъла на настоящия член:

а) „информация“ оз